b"\n_START_ARTICLE_\nActin\xc3\xaddia\n_START_SECTION_\nHist\xc3\xb2ria\n_START_PARAGRAPH_\nEls kiwis s\xc3\xb3n uns arbustos originaris del Jap\xc3\xb3, la Xina, la Sib\xc3\xa8ria i la Indoxina. El seu nom \xc3\xa9s est\xc3\xa8s a gaireb\xc3\xa9 totes les lleng\xc3\xbces com a kiwi o actinidia. Es creu que el primer prov\xc3\xa9 d'un ocell que rep el mateix nom, i el segon, de dues paraules gregues. La primera catalogaci\xc3\xb3 coneguda de la planta \xc3\xa9s del naturalista Chiu Huang Pen T'sao, al segle XV. El 1845 va arribar per primera vegada a Europa de la m\xc3\xa0 de l'explorador Robert Fortune. A principis del segle XX es va portar a Nova Zelanda, on el cultiu del kiwi es va estendre molt\xc3\xadssim. M\xc3\xa9s tard, als anys seixanta va arribar als Estats Units i cada cop el consum es va fer m\xc3\xa9s generalitzat. Actualment tamb\xc3\xa9 es cultiva a terres europees. Nova Zelanda n'\xc3\xa9s el pa\xc3\xads principal exportador, el segueixen Fran\xc3\xa7a, els Estats Units i el Jap\xc3\xb3.\n_START_SECTION_\nMorfologia\n_START_PARAGRAPH_\nAquest vegetal creix com una planta enfiladissa vigorosa i llenyosa que pot assolir els 9 metres d'al\xc3\xa7ada. Treu unes fulles amb les vores dentades i un llarg pec\xc3\xadol. Les gemmes s\xc3\xb3n guixudes. Les flors tenen cinc p\xc3\xa8tals i corimbes axilars. \xc3\x89s una planta dioica, \xc3\xa9s a dir que cada individu t\xc3\xa9 les flors d'un \xc3\xbanic sexe i per a reproduir-se les femelles han de captar el pol\xc2\xb7len que desprenen els mascles. El fruit \xc3\xa9s una baia en forma d'el\xc2\xb7lipse, coberta amb una pell marr\xc3\xb3 plena de vellositats, i pesa aproximadament uns 80 grams. Madura a principis d'abril. Tot el seu interior \xc3\xa9s comestible. Cont\xc3\xa9 una sucosa polpa de color verd d'un gust intens i \xc3\xa0cid. Al nucli t\xc3\xa9 una part blanca al voltant de la qual es drecen unes llavors allargades i negres de menys d'un mil\xc2\xb7l\xc3\xadmetre quadrat. Les actin\xc3\xaddies viuen a les zones temperades de la Terra ben arrecerades del vent i amb humitats relatives al voltant del setanta per cent.\n_START_SECTION_\nComposici\xc3\xb3 del fruit\n_START_PARAGRAPH_\nEl kiwi \xc3\xa9s una fruita molt saludable, ja que \xc3\xa9s una de les que concentra m\xc3\xa9s vitamina C: el doble que una taronja, per exemple. Tamb\xc3\xa9 cont\xc3\xa9 vitamina B i \xc3\xa9s rica en potassi, magnesi i fibra."